open-index/open-wikipedia-markdown huggingface dataset:
Álex Baena

**Alejandro "Álex" Baena Rodríguez** (s. 20. heinäkuuta 2001 Roquetas de Mar) on espanjalainen jalkapalloilija, pelipaikaltaan hyökkäävä keskikenttäpelaaja tai laitahyökkääjä. Hän on pituudeltaan 174-senttimetrinen. Hän edustaa Espanjan La Ligassa pelaavaa Atlético Madridia. Hän on Euroopan-mestari vuodelta 2024.

## Seurajoukkueura

### Villarreal
Baena pelasi Villarrealin junioreissa ja pääsi edustusjoukkueeseen ensimmäisen kerran Espanjan cupissa joulukuussa 2019 ja La Ligassa heinäkuussa 2020. Kauden 2021–2022 hän pelasi lainalla toisella sarjatasolla Gironassa. Hän pelasi Villarrealissa vuosina 2020–2025 yhteensä 108 La Ligan ottelua ja teki niissä 15 maalia. Kaudella 2023–2024 Baena oli La Ligan paras syöttäjä 14 maalisyötöllään. Baena pelasi Eurooppa-liigassa 17 ottelua, joissa hän teki neljä maalia, ja Konferenssiliigassa seitsemän ottelua, joissa hän teki neljä maalia. Hän oli voittamassa Eurooppa-liigaa kaudella 2020–2021 ja teki alkulohkossa kaksi maalia mutta ei pelannut enää välierissä eikä loppuottelussa.

### Atlético Madrid
Heinäkuussa 2025 Baena siirtyi Villarrealista saman sarjan Atlético Madridiin viisivuotisella sopimuksella. Siirtosummaksi uutisoitiin noin 50 miljoonaa euroa.

## Maajoukkueura
Baena pelasi Espanjan nuorisomaajoukkueissa alle 16-vuotiaista alle 23-vuotiaisiin. Hän pelasi kolme ottelua alle 17-vuotiaiden EM-kilpailuissa 2018 ja teki niissä kaksi maalia. Hän pelasi viisi ottelua alle 21-vuotiaiden EM-kilpailuissa 2023 ja teki niissä yhden maalin Espanjan saavuttaessa hopeaa. Baena kuului myös Espanjan olympiakultaa saavuttaneeseen joukkueeseen kesäolympialaisissa 2024, joissa hän pelasi viisi ottelua ja teki kaksi maalia: ensimmäisen alkulohko-ottelussa Dominikaanista tasavaltaa vastaan ja toisen loppuottelussa Ranskaa vastaan.

Baena pelasi Espanjan A-maajoukkueessa ensimmäisen kerran syyskuussa 2023 EM-karsintaottelussa Kyprosta vastaan ja teki joukkueensa kuudesta maalista viidennen. Hän voitti mestaruuden EM-kilpailuissa 2024. Hän pelasi neljännen A-maaottelunsa tullessaan vaihdosta kentälle EM-kilpailujen toisessa alkulohko-ottelussa Italiaa vastaan ja viidennen viimeisessä alkulohko-ottelussa Albaniaa vastaan.

## Lähteet
Martin Baturina

**Martin Baturina** (s. 16. helmikuuta 2003 Split) on kroatialainen jalkapalloilija, pelipaikaltaan hyökkäävä keskikenttäpelaaja. Hän on pituudeltaan 172-senttimetrinen. Hän edustaa Serie A:ssa pelaavaa Comoa.  Hän on pelannut Kroatian A-maajoukkueessa vuodesta 2023.

Baturina siirtyi Splitistä Dinamo Zagrebin junioreihin vuonna 2017. Hän pelasi Dinamon edustusjoukkueessa ensimmäisen kerran toukokuussa 2021. Dinamo voitti liigamestaruuden tuolla kaudella, kuten myös kolmena seuraavana kautena. Dinamo voitti Kroatian cupin vuonna 2024, ja Baturina teki loppuottelussa joukkueensa kolmesta maalista toisen. Hän on pelannut kauden 2023–2024 loppuun mennessä 81 Kroatian liigan ottelua ja tehnyt niissä 13 maalia. Hän on pelannut Mestarien liigassa viisi, Eurooppa-liigassa kaksi ja Konferenssiliigassa kymmenen ottelua. 

Kauden 2024-2025 jälkeen Baturinan ilmoitettiin siirtyvän Serie A:ssa pelaavaan Comoon 18 miljoonalla eurolla.

Baturina pelasi useissa Kroatian nuorisomaajoukkueissa. Hän pelasi kolme ottelua alle 21-vuotiaiden EM-kilpailuissa 2023. Hän pelasi Kroatian A-maajoukkueessa ensimmäisen kerran marraskuussa 2023 EM-karsintaotteluissa Latviaa ja Armeniaa vastaan. Hän kuuluu Kroatian joukkueeseen EM-kilpailuissa 2024. Hän pelasi neljännen A-maaottelunsa tullessaan vaihdosta kentälle EM-kilpailujen toisessa alkulohko-ottelussa Albaniaa vastaan.

## Lähteet
Ilmari Posti

**Ilmari Posti** (1897 - 3. tammikuuta 1932 Helsinki) oli suomalainen kestävyysjuoksija, joka edusti Haminan Tarmoa. Hän sijoittui kolmanneksi Kalevan kisojen 10 000 metrillä vuonna 1926 ja 5 000 metrillä 1928. Posti edusti Suomea vuonna 1930 Unkaria vastaan käydyssä yleisurheilumaaottelussa.

Kantakersanttina Viipurin rykmentissä palvellut Posti kuoli aivokuumeeseen Tilkan sotilassairaalassa 34-vuotiaana.

## Lähteet
Eikeland

**Eikeland** on taajama Gjerstadin kunnassa Agderin läänissä Norjassa. Taajaman pinta-ala on 0,9 neliökilometriä ja asukasluku 651 vuonna 2023.

## Lähteet

## Aiheesta muualla
Jortveit

**Jortveit** on taajama Grimstadin kunnassa Agderin läänissä Norjassa. Taajaman pinta-ala on 0,6 neliökilometriä ja asukasluku 683 vuonna 2023.

## Lähteet

## Aiheesta muualla
Jännityspäänsärky

**Jännityspäänsärky** eli **tensiopäänsärky** on yleisin kaikista neurologisista sairauksista. Sitä esiintyy Suomessa yli 25 prosentilla väestöstä, Länsi-Euroopassa jopa 37 prosentilla. Toisin kuin migreenissä sitä esiintyy suunnilleen yhtä paljon naisilla ja miehillä, kun  taas migreeniä sairastavat huomattavasti enemmän naiset. Tautia sairastavat eniten nuoret naiset. Sairauden riskitekijöitä ovat unen vähäisyys ja työuupumus sekä lapsilla mahdollisesti pitkä "ruutuaika". Myös migreeniä ja masennusta on jännityspäänsärkypotilailla verrokkiryhmää enemmän. Taudin perinnöllisyyttä on myös tutkittu. Tauti voi kroonistua vaikeahoitoiseksi.  DIagnostiikassa on suljettava muut päänsärkymuodot pois. Hoidossa on syytä suosia lääkkeettömiä hoitoja ja lihashuoltoa kunhan vakavammat syyt on suljettu pois. Myös parasetamoli ja tulehduskipulääkkeet ovat mahdollisia. On myös ymmärrettävä, että päänsäryn kroonistuessa sitä voi olla vaikeampaa erottaa muista päänsäryn aiheuttajista.

## Lähteet
Vihti Golf Club

**Vihti Golf Club** on  Vihdin Ojakkalassa sijaitseva 18-reikäinen golfkeskus. Kentän pituus on 5&nbsp;853 m. Lisäksi keskuksessa range ja lähipeli-harjoitusalue.

## Katso myös
* Luettelo Suomen golfkentistä

## Lähteet
Frejgatan

**Frejgatan** on katu Tukholman Vasastadenissa ja Östermalmilla. Se ulottuu Valhallavägeniltä Karlbergsvägenille. Frej on skandinaavisen mytologian hedelmällisyyden jumala.
## Kuvia

Hamburgerbryggeriet 2009b.jpg|Hamburgerbryggeriet-panimo Frejgatanin ja Norrtullsgatanin kulmassa.
Norrmalmskyrkan.JPG|Norrmalmin kirkko panimoa vastapäätä.

## Aiheesta muualla
Hans Nansen

**Hans Nansen** (28. marraskuuta 1598 Flensburg – 12. marraskuuta 1667) oli tanskalainen porvari ja Kööpenhaminan pormestari vuosina 1644–1660. Nansen oli syntyisin flensburgilaisesta porvarissuvusta ja osallistui nuoruudessaan kauppamatkoille Pohjoiselle jäämerelle ja Islantiin. Nansen osallistui Kööpenhaminan puolustamiseen, kun ruotsalaiset piirittivät sitä Pohjan sodan aikana vuosina 1658–1659. Vuonna 1660 Nansen johti porvarissäätyä valtiopäivillä ja oli vaikuttamassa siihen, että aateli menetti valtansa yksinvaltaiselle kuninkaalle. Kuningas nimitti Nansenin seuraavana vuonna korkeimman oikeuden ja valtiokollegion (statskollegiet) jäseneksi.

Nansen oli kaukaista sukua Fridtjof Nansenille.

Titelblad og tekstside af Hans Nansens Compendium Cosmographicum 1638.jpg|*Compendium Cosmographicum*, Nansenin julkaisema matkakertomus.

## Lähteet

## Aiheesta muualla
Ferganavuoret

**Ferganavuoret** (, ) ovat Tienšanvuoristoon kuuluva vuorijono Kirgisiassa. Ne ympäröivät Ferganan laaksoa idästä ja erottavat sen Tienšanin sisäosasta.

Kakkois-luoteissuuntainen vuorijono alkaa kaakossa Söökin solasta, jossa se liittyy Torugart- ja Alaikuuvuoriin. Se päättyy luoteessa Narynjoen alajuoksun rotkoon, joka erottaa sen At-Oinokvuorista. Vuorijonon pituus on 200 kilometriä ja keskikorkeus 3&nbsp;500–4&nbsp;000 metriä. Korkein kohta on Ütš-Sejit (4&nbsp;818 metriä). Koillisrinteet ovat kapeat ja jyrkät. Loivia lounaisrinteitä halkovat syvät rotkot.

Vuoret koostuvat etupäässä liuskeesta, hiekkakivestä ja kalkkikivestä. Hyötykaivannaisiin kuuluvat kivihiili, öljy, maakaasu ja kivennäisvesi.

Vuotuinen sademäärä on lounaisrinteillä 900–1&nbsp;300 ja kaakkoisrinteillä 250–290 millimetriä. Purot ja joet virtaavat Naryniin ja Karadarjaan.

Vuorten juurella on maatalouskäyttöön otettuja suolatasankoja. Lounaisrinteillä on aavikkokasvillisuutta (600–1&nbsp;500 metriä), aroa (1&nbsp;000–1&nbsp;200 metriä) sekä pähkinä- ja hedelmäpuita ja niittyjä (1&nbsp;200–2&nbsp;800 metriä). Koillisrinteillä kasvaa katajia. Ylempänä (2&nbsp;800–3&nbsp;700 metriä) on pensaikkoa ja alppiniittyjä ja 3&nbsp;500–4&nbsp;000 metrin yläpuolella jäätiköitä. Eläinkuntaan kuuluvat villivuohi, argaali, lumileopardi ja susi sekä metsissä kauris, villisika, mäyrä ja karhu.

## Lähteet
Tolonen-terveystuotteet

**Tolonen-terveystuotteet** (vuoteen 2022 **Tri Tolonen**) on suomalainen Midsonaan kuuluva ravintolisiä ja kauneustuotteita myyvä tuotemerkki. Merkin kaikki tuotteet on suunniteltu ja osa myös valmistettu Suomessa. Tuotteisiin kuuluu muun muassa vitamiini- ja rasvahappovalmisteita sekä nivelten ja lihasten hoitoon tarkoitettuja tuotteita.

Tolonen-terveystuotteita myydään valtakunnallisesti verkko-, päivittäistavara-, ja luontaistuotekaupoissa sekä apteekeissa.

## Historia
Lääketieteen ja kirurgian tohtori Matti Tolonen (1941–2025) perusti Biovita Oy:n ja Tri Tolonen -tuotemerkin 1980-luvun alussa tutkiessaan luonnonmukaista hoitoa ja ravitsemuslääketiedettä. Tuotesarja oli ensimmäisiä Suomessa luontaistuotteiden alalla. Matti Tolonen julkaisi 1980-luvulla työryhmänsä kanssa lukuisia ravitsemusalan tutkimuksia, mukaan lukien seitsemälle kielelle käännetyn *Terveyttä ja pitkää ikää vitamiineista ja hivenaineista*.

Suomalaisten kiinnostus itsehoitoa kohtaan toi Tri Tolonen -tuotemerkille suosiota heti alkuvaiheessa. Ensimmäisiin menestystuotteisiin kuuluivat muun muassa monivitamiinitabletit, laihdutusvalmisteet ja nivelvaivauute.

Tuotesarja toi markkinoille ennen suomalaisille tuntemattomia lääkeaineita, kuten berberiinin ja karnosiinin. Osa uusista lääkeaineista on edelleen myynnissä. Matti Tolosen siirtyessä 2010-luvun vaihteessa eläkkeelle, hän myi Tri Tolonen -merkin vuonna 2011 Midsona Oy:lle, joka kehitti ja uudelleenlanseerasi joitain tuotteita. 

### Tolonen-terveystuotteet

Vuoden 2022 alussa astui voimaan määräys, joka kielsi terveydenhuollon alan henkilöön viittaamisen tuotteen nimessä (Tri, tohtori) ja merkin nimi muuttui nykyiseen muotoonsa: Tolonen-terveystuotteet.
## Lähteet
Leninin piiri (Donetsk)

**Leninin piiri** () on yksi Ukrainan Donetskin yhdeksästä hallinnollisesta alueesta (kaupunkipiiristä). Piirin pinta-ala on 85,8 neliökilometriä.

Leninin piiri sijaitsee Donetskin kaupungin keskivaiheilla. Lännessä Leninin piirin naapurina on Donetskin Kirovin piiri, luoteessa Kuibyševin piiri, pohjoisessa Vorošilovin ja Kalininin piirit sekä idässä Budjonnyin piiri. Varsinaisen Donetskin kaupunkialueen eteläpuolella Leninin piiri rajoittuu muuhun Donetskin piiriin. Piirin länsiosasta saa alkunsa valtatie N-15 () ja eteläosan halki kulkee valtatie N-20.

Donetskin kaupunki ja sen Leninin piiri on ollut vuodesta 2014 lähtien Venäjän tai sen nukkevaltion, niin sanotun Donetskin kansantasavallan miehittämää aluetta, ja siten Ukrainan laillisen hallinnon ulkopuolella.

Piirin väestöarvio oli noin 101&nbsp;000 ihmistä (2012?)., tai 106&nbsp;269 (2001) tai 116&nbsp;511 (VL 1989).

Leninin piirissä on toiminut useita Donetskin keskeisistä teollisuusyrityksistä, esimerkiksi Donetskin metallurginen tehdas (Донецький металургійний завод, ДМЗ). Aiempi Ukrainan mestaruusliigan jalkapalloseura Metallurh (1996-2015) toimi piirin alueella. Metallurh-stadion samoin kuin jalkapalloseura FC Olimpik Donetskin kenttäalueet sijaitsevat piirissä. Paikallisliikenteen rautatieasema Karavanna sijaitsee piirin eteläosassa. Piirin eteläosassa on myös peltomaata.

Piirin alueella sijaitsevat muun muassa:

Ленинский проспкт.jpg|Leninin puistotie ympäristöineen iltavalastuksessa.
Donetsk cirk.jpg|Donetskin sirkus 'Kosmos'.
Свято-Николаевский кафедральный собор 1896 - panoramio.jpg|Pyhän Nikolauksen katedraali.
Donetsk dmz 3.jpg|Donetskin metallurgista tehdasta.
Июнь 2009 - panoramio.jpg|Donetske more -tekojärvi.
Donetsk Olimpik Stadium.jpg|Olimpik Donetskin stadion.
Металлург в мае 2010.jpg|Metallurh-jalkapallostadion (2010).


## Lähteet

## Aiheesta muualla

* Leninin piirin rajat Open Street Map -kartalla (OSM)  (openstreetmap.org)
* Eastern Ukraine: Deadly attack on Donetsk trolleybus as ceasefire unravels (22.1.2015)  (amnesty.org)
Latitudinarismi

**Latitudinaarit** olivat vapaamielinen kirkollinen suunta Englannissa, joka pyrki aikaansaamaan sovintoa maan eri kirkollisten ryhmien välillä. Suunta sai alkunsa 1600-luvun uskonnollisissa taisteluissa ja oli teologialtaan lähinnä arminiolaisten kannalla. Asettuessaan yhteyteen ajan hengen ja filosofian kanssa latitudinaarit saivat usein kuulla syytöksiä indifferentismistä ja vapaa-ajattelusta. Suunnan ensimmäisiä johtomiehiä olivat: William Chillingworth (1602-44), filosofi Ralph Cudworth (1617-88) ja Henry More (1614-87). Nykyajan kirkollisista suunnista latitudinaarit ovat lähinnä "väljäkirkollisia" (broad church).

Latitudinaarit olivat 1500-luvun humanistien, kuten Erasmus Rotterdamilaisen hengellisiä jälkeläisiä ja 1800-luvun broad church -puolueen edeltäjiä. Vuoden 1688 vallankumouksen jälkeen latitudinaristit pyrkivät lopettamaan uskonnolliset kiistat, tekemään valtionkirkosta mahdollisimman kattavan, tarjoamaan suvaitsevaisuutta erimielisyyksille ja minimoimaan opin ja jumalanpalvelusmuotojen merkityksen "järkevyyden" nimissä. Vaikka monet latitudinaareista, kuten Cambridgen platonistit ja heidän älyllinen seuraajansa John Locke, omasivat syvää persoonallista hurskautta, jotkut latitudinaarit olivat taipuvaisia ​​uskonnon suhteen deismiin. He pitivät kirkkoa valtion osa-alueena ja välttämättömänä moraalin säilyttämiseksi ja edistämiseksi sekä protestanttisen monarkian tukemiseksi. Gilbert Burnetin *Exposition of the Thirty-Nine Articles* (1699) on kirjoitettu tästä näkökulmasta.

## Lähteet
Eino Santasalo

**Eino Kullervo Santasalo**, vuoteen 1906 **Sandström**  (25. syyskuuta 1903 Helsinki – 4. elokuuta 1961 Helsinki) oli suomalainen sorvari, yrittäjä ja yritysjohtaja, joka perusti kaksi metallialan yritystä ja johti toista kuolemaansa asti.

Eino Santasalon vanhemmat olivat VR:n konepajan ja Wärtsilän Hietalahden telakan seppä Johan Viktor Santasalo, aiemmin Sandström, ja Matilda Frestadius. Hänen puolisonsa oli Rauha Maria Rosvall (1901–1977). Eino Santasalo oli jo nuorena isänsä mukana niittipoikana telakalla ja oppi sittemmin metallimieheksi muun muassa autokorjaamoissa ja toimiessaan sorvaajana. Nimeään kantavan yrityksen hän perusti 1940 Eero Nelimarkan pojan Antti Nelimarkan kanssa. Vuosikymmenen lopulla yritys keskittyi tehdaskoneiden hammas- ja kierukkavaihteiden valmistukseen. Vuonna 1956 Santasalo ja Nelimarkka perustivat prosessiteollisuuden venttiilien valmistukseen Neles -osakeyhtiön, joka siirtyi 1960 kokonaan Nelimarkalle. Santasalolle jäi omistukseen ja johdettavaksi E. Santasalo Oy. Yhtiötä johtivat Eino Santasalon kuoleman jälkeen hänen poikansa.

## Lähteet

## Aiheesta muualla
*
Pravda (täsmennyssivu)

**Pravda ** tarkoittaa muun muassa seuraavia:

## Lehdet
;Venäjä
* *[[Pravda]]*, 1912 perustettu ja sittemmin lakkautettu ja perustettu venäläis-neuvostoliittolainen sanomalehti
* *[[Komsomolskaja Pravda]]*, venäläinen iltapäivälehti, jonka perusti 1925 Komsomol-nuorisojärjestö
* *[[Leningradskaja pravda]]*, Pietarissa 1918–1991 ilmestynyt sanomalehti
* *[[Pravda.ru]]*, kansallismielinen venäläinen verkkolehti, jonka muutama *Pravdan* entinen toimittaja perusti
* *[[Dagestanskaja pravda]]*, Dagestanin tasavallassa ilmestyvä venäjänkielinen sanomalehti
* *[[Erzjan pravda]]*, Mordvan tasavallassa ilmestyvä ersänkielinen sanomalehti
* *[[Mokšen pravda]]*,  Mordvan tasavallassa ilmestyvä mokšankielinen sanomalehti
* *[[Tuvinskaja pravda]]*, Tuvan tasavallan pääkaupungissa Kyzylissä ilmestyvä venäjänkielinen sanomalehti
;Muut
* *[[Kazahstanskaja pravda]]*, Kazakstanin pääkaupungissa Astanassa ilmestyvä venäjänkielinen sanomalehti
* *[[Pravda (Slovakia)|Pravda]]*, 1920 perustettu slovakialainen sanomalehti, joka Tšekkoslovakian aikana oli kommunistipuolueen virallinen lehti
* *[[Pravda Ukrainy]]*, Kiovassa 1938–2014 ilmestynyt venäjänkielinen sanomalehti
* *[[Pravda Vostoka]]*, Uzbekistanin pääkaupungissa Taškentissa ilmestyvä venäjänkielinen sanomalehti
* *[[Ukrajinska pravda]]*, ukrainalainen verkkosanomalehti

## Muita
* *[[Kino-Pravda]]*, 1920-luvulla esitetty 23 elokuvan elokuvauutissarja
* *[[Russkaja pravda]]*, Kiovan Rusin aikainen lakikirja
* *[[P-1 Pravda]]* Neuvostoliiton laivaston P-luokka (sukellusvene=

## Sukunimi
* *[[Christian Pravda]]*, (1927–1994), itävaltalainen alppihiihtäjä ja olympiamitalisti
Winkler (sukunimi)

**Winkler** on muun muassa seuraavien henkilöiden sukunimi:

* Anne Winkler (s 1994), saksalainen maastohiihtäjä
* Hans Winkler (1877–1945), saksalainen kasvitieteilijä, perinnöllisyystutkija ja professori
* Hans Günter Winkler (1926–2018), saksalainen esteratsastaja ja olympiavoittaja
* Henry Winkler (s. 1945), yhdysvaltalainen näyttelijä, ohjaaja ja tuottaja
* Irwin Winkler (s. 1931), yhdysvaltalainen elokuvatuottaja ja -ohjaaja
* Johannes Winkler (1897–1945), saksalainen insinööri ja rakettitutkija
* Josef Winkler (s. 1953), itävaltalainen kirjailija
* Konrad Winkler (s. 1955), saksalainen yhdistetyn hiihtäjä ja maailmanmestari
* Mel Winkler (1941–2020), yhdysvaltalainen näyttelijä ja ääninäyttelijä
* Raffael Winkler (s. 1949), sveitsiläinen lintutieteilijä
* Robin Winkler (s. 1954), yhdysvaltalais-taiwanilainen poliitikko
* Rudy Winkler (s. 1994), yhdysvaltalainen moukarinheittäjä
* Scott Winkler (1990–2013), norjalainen jääkiekkoilija
* Stephan Winkler (s. 1967), saksalainen säveltäjä ja kapellimestari.
Magomedsalam Magomedov

**Magomedsalam Magomedalijevitš Magomedov** (; s. 1. kesäkuuta 1964 Levaši, Dagestan) on venäläinen poliitikko. Hän toimi Dagestanin tasavallan päämiehenä vuosina 2010–2013. Sittemmin hän siirtyi Venäjän presidentinhallinnon varapuheenjohtajaksi.

Magomedov opiskeli Dagestanin valtionyliopistossa ja Venäjän taloustieteellisessä Plehanov-yliopistossa. Hän väitteli taloustieteiden tohtoriksi. Magomedov nimitettiin helmikuussa 2010 Muhu Alijevin seuraajaksi Dagestanin johtajana. Hänen kautensa oli määrä päättyä helmikuussa 2015, mutta hänen seuraajakseen nimitettiin jo tammikuussa 2013 Ramazan Abdulatipov. Magomedov oli kieltäytynyt julkisesti tukemasta Vladimir Putinin ehdotusta Pohjois-Kaukasian tasavaltojen johtajien suorasta valinnasta luopumisesta.

Magomedov on etnisesti dargini ja uskonnoltaan sunnimuslimi. Myös hänen isänsä Magomedali Magomedov oli poliitikko.

## Lähteet
Kalininin piiri (Donetsk)

**Kalininin piiri** () on yksi Ukrainan Donetskin yhdeksästä hallinnollisesta alueesta (kaupunkipiiristä). Piiri on nimetty neuvostopoliitikko Mihail Kalininin mukaan. Piirin pinta-ala on 25,9 neliökilometriä.

Kalininin piiri sijaitsee Donetskin kaupungin pohjoisosassa. Lännessä piirin raja seuraa Kalmiusjokeen padottua tekojärveä. Kalininin piirin naapurina ovat etelässä Donetskin Budjonnyin ja Leninin piirit, lännessä Vorošilovin piiri ja luoteessa Kiovan piiri. Donetskin kaupunkialueen pohjoispuolella Kalinin piiri rajoittuu Donetskin piirin Makijivkan kaupunkiin. 

Donetskin kaupunki ja sen Kalininin piiri on ollut vuodesta 2014 lähtien Venäjän tai sen nukkevaltion, niin sanotun Donetskin kansantasavallan miehittämää aluetta, ja siten Ukrainan laillisen hallinnon ulkopuolella. Itä-Ukrainan sodan ja Venäjän hyökkäyssodan (2022–) aikana sotatapahtumat ovat toisinaan ulottuneet myös Kalinin piiriin.

Piirin väestöarvio oli noin 108&nbsp;100 ihmistä (2012?)., tai 103&nbsp;249 (2001) tai 114&nbsp;695 (VL 1989).

Piirin alueella sijaitsevat muun muassa:
* Donetskin kansallinen lääketieteellinen yliopisto
* useita sairaalarakennuksia
* rautatiesasema Donetsk II
* Donetskin kasvitieteellinen puutarha


Panoramio - V&A Dudush - пр.Ильича.jpg|Prospekt Ilytša.
Donetsk - 2 railway station, platform — Станція Донецьк - 2, перон.jpg|Donetsk II -rautatieaseman laituria.
ДонНМУ.jpg|Donetskin kansallisen lääketieteellisen yliopisto päärakennus.
Пам'ятник Калініну М. І. Донецьк.jpg|Kalininin patsas hänen mukaansa nimetyn kaivoksen edustalla Myrun aukiolla.
ДК Шевченко, Донецьк.jpg| Sevtšenkon mukaan nimetty kulttuuritalo.
Донецький академічний обласний театр ляльок.jpg|Donetskin akateeminen nukketeatteri.
У покровского - panoramio.jpg|Pokrovan kirkko.
Домашняя арена ХК.Донбасс - panoramio.jpg|Jääkiekkoseura HK Donbassin aiempi kotiareena Družba-jäähalli (2011; huom. joukkue siirtyi 2015 Družkivkaan).
2021. Донецк PANO 20210620 160622.jpg|Donetskin kasvitieteellisen puutarhan rakennus.
Донецький ботанічний сад НАН України DSC 9113.jpg|Donetskin kasvitieteellisen puutarhan laajoja ulkoalueita.


## Lähteet

## Aiheesta muualla

* Kalininin piirin rajat Open Street Map -kartalla (OSM)  (openstreetmap.org)
Blackstar (kappale)

**Blackstar** (tyyliteltynä ★) on brittimuusikko David Bowien kirjoittama ja esittämä musiikkikappale. Se julkaistiin marraskuussa 2015 singlenä ja 8. tammikuuta 2016 hänen viimeiseksi jääneeksi albumillaan *[[Blackstar (albumi)|Blackstar]]*.

## Tyyli
Kappaleen pituus oli alkujaan yli 11 minuuttia, mutta Bowie ja tuottaja Tony Visconti joutuivat lyhentämään sen yhdeksään minuuttiin ja 27 sekuntiin, kun heille selvisi, ettei iTunes postita yli kymmenminuuttisia singlejä. Lyhennettynä ”Blackstar” on Bowien pisin kappale ”Station to Stationin” (1976) jälkeen. Kappaleessa on kaksi osaa, jotka äänitettiin toisistaan erillään ja lopuksi yhdistettiin. Kappaleessa ovat esillä Donny McCaslin soittama saksofoni ja Mark Guilianan rummut.

## Video
Kappaleesta kuvattiin Johan Renckin ohjaama surrealistinen musiikkivideo syyskuussa 2015 New Yorkin Brooklynissa. Bowie osallistui aktiivisesti videon suunnitteluun ja lähetti Renckille ideoitaan. Hän esimerkiksi halusi, että videossa esiintyvällä naisella on häntä, koska se oli hänen mielestään ”tavallaan seksuaalista”. Bowie esittää videolla kolmea erillistä hahmoa: sisäänpäin kääntynyttä, kiusattua ja sokeaa ”Nappisilmää”, ”mahtipontista petkuttajaa” sekä ”pappityyppiä”, joka pitelee mustalla tähtikuviolla kohokuvioitua kirjaa.

## Kokoonpano
*David Bowie – laulu, kitara
*Donny McCaslin – huilu, saksofoni, puupuhaltimet
*Ben Monder – kitara
*Jason Lindner – piano, urut, kosketinsoittimet
*Tim Lefebvre – bassokitara
*Mark Guiliana – rummut

## Lähteet
*

### Viitteet

## Aiheesta muualla
* Musiikkivideo YouTubessa
Michael Boamah

**Michael Boamah** (s. 16. huhtikuuta 2003) on suomalainen jalkapalloilija, pelipaikaltaan keskuspuolustaja. Hän edustaa Veikkausliigassa pelaavaa Helsingin Jalkapalloklubia.

Boamah on Imatran Palloseuran kasvatti. Hän muutti Helsinkiin ja liittyi HJK:n B17-joukkueeseen päästyään opiskelemaan Mäkelänrinteen urheilulukioon vuonna 2019. Kauden 2021 Boamah pelasi lainalla Vantaan Jalkapalloseurassa. Seuraavalla kaudella 2022 hän vakiinnutti paikkansa Klubi 04:n joukkueessa ja pelasi kausien 2022–2023 aikana yhteensä 34 ottelua Kakkosessa. 

HJK:n edustusjoukkueessa Boamah debytoi 30. toukokuuta 2023 Suomen Cupin ottelussa Honkaa vastaan. Veikkausliigadebyyttinsä Boamah teki seuraavalla kaudella, 22. toukokuuta 2024 Gnistania vastaan.

## Lähteet
Vladimir Vasiljev (poliitikko)

**Vladimir Abdualijevitš Vasiljev** (; s. 11. elokuuta 1949 Klin) on venäläinen Yhtenäinen Venäjä -puolueen poliitikko.

Vasiljev sai filosofian tohtorin oppiarvon oikeustieteessä vuonna 2001. Hän palveli Neuvostoliiton armeijassa ja aloitti neuvostoaikoina uransa sisäministeriön palveluksessa. Vuonna 1995 hänet nimitettiin Moskovan poliisin ensimmäiseksi varajohtajaksi. Vuosina 1997–1999 Vasiljev oli Venäjän varasisäministerin asemassa, johon hän palasi vuonna 2001 toimittuaan välillä Venäjän federaation turvallisuusneuvoston varasihteerinä. Vuosina 2002–2005 hän oli Moskovan teatterikaappauksen seurausten eliminoinnin komission varajohtaja.

Vasiljev oli valtioduuman jäsen vuosina 2003–2017 ja tuli valituksi valtioduumaan uudelleen vuonna 2021. Lokakuussa 2017 hänet nimitettiin Dagestanin tasavallan siirtymäkauden johtajaksi, ja tämä asema vakinaistettiin vuonna 2018. Lokakuussa 2020 Vasiljev siirtyi Venäjän presidentin neuvonantajaksi. Vuonna 2021 hänet nimitettiin valtioduuman Yhtenäisen Venäjän ryhmän johtajaksi. Vasiljev oli toiminut aiemmin samassa tehtävässä vuosina 2012–2017.

Vasiljevia kohtaan asetettiin kansainvälisiä pakotteita Ukrainan sodan (2022) yhteydessä.

## Lähteet
Vladimir Vasiljev

**Vladimir Vasiljev** on seuraavien venäläisten henkilöiden nimi:

* Vladimir Vasiljev (1935–2003), kilpapurjehtija
* Vladimir Vasiljev (s. 1940), balettitanssija
* Vladimir Vasiljev (1940–2012), jääkiekkoilija ja jääkiekkovalmentaja
* Vladimir Vasiljev (s. 1948), soutaja
* Vladimir Vasiljev (s. 1949), poliitikko
* Vladimir Vasiljev (s. 1951), tieteilijä
* Vladimir Vasiljev (s. 1967), kirjailija
* Vladimir Vasiljev (s. 1969), ralliautoilija
Zalim Šebzuhov

**Zalim Borisovitš Šebzuhov** (; 1986 – 17. elokuuta 2016 Pietari) oli venäläinen islamistinen militantti.

Šebzuhov oli Kaukasian emiraatin komentaja Kabardi-Balkariassa vuodesta 2014. Elokuussa 2015 hänen ilmoitettiin siirtyneen Kaukasian emiraatin johtajaksi Magomed Suleimanovin seuraajana elokuussa 2015. Šebzuhov pysyi uskollisena Kaukasian emiraatille aikana, jona monet muut Pohjois-Kaukasian militantit (kuten Robert Zankišijev) siirtyivät Isis-taistelijoiksi. Joulukuussa 2015 hän vetosi Isis-taistelijoiksi lähteneisiin, jotta he palaisivat Kaukasian emiraatin joukkoihin.

Šebzuhov johti Kaukasian emiraattia, kunnes tuli terrorisminvastaisten joukkojen surmaamaksi Pietarissa elokuussa 2016. Iskussa pietarilaiseen kerrostaloasuntoon tapettiin neljä henkilöä, joista nimettiin kolme liittovaltiollisella etsintäkuulutettujen listalla ollutta terrorismiepäiltyä. Kansallinen terrorisminvastainen komitea oli virheellisesti väittänyt Šebzuhovin saaneen surmansa jo 16. huhtikuuta 2015 Naltšikissa. Komitea perui tuolloin ilmoituksen ja kertoi tapetuksi todellisuudessa tulleen toisen militantin.

Kabardi-Balkarian johtaja Juri Kokov väitti Šebzuhovin suunnitelleen terrori-iskujen toteuttamista Venäjällä ja maasta pakenemista. Myöhemmin venäläiset tutkijat epäilivät hänen saattaneen eläessään osallistua huhtikuussa 2017 toteutetun Pietarin metroiskun suunnitteluun.

## Lähteet
Aliashab Kebekov

**Aliashab Alibulatovitš Kebekov** (; 1. tammikuuta 1972 Teletl, Šamilin piiri – 19. huhtikuuta 2015 Buinaksk) oli venäläinen terroristi. Hän johti Kaukasian emiraattia maaliskuusta 2014 kuolemaansa saakka. Hänet tunnettiin myös nimellä Ali Abu Muhammad al-Dagestani. Kebekov oli etniseltä taustaltaan avaari.

Kebekov oli taustaltaan al-Qaidalle myötämielistä teologiaa edustanut shariaoppinut. Huhtikuussa 2012 hän vaati jihadia puheessa, joka määriteltiin ekstremistiseksi. Kebekov lisättiin Venäjän aktiivisten ekstremistien ja terroristien listaan. Hän oli Kaukasian emiraatissa aluksi Dagestanin vilayatin *[[qadi]]* (shariatuomari). Doku Umarovin kuoltua Kebekov nousi maaliskuussa 2014 Kaukasian emiraatin emiiriksi, vaikka ei ollut sotilaallisesti kokenut. Hänen johdollaan kiellettiin "mustiksi leskiksi" kutsuttujen naispuolisten šahidka-itsemurhapommittajien iskut. Joulukuussa 2014 viranomaisia vastaan suunnattiin Groznyin hyökkäys. Tätä iskua Kebekov tuki. Kaukasialaisissa poliisilähteissä hänen katsottiin myös aiemmin antaneen toimeksiannon Kaukasian emiraattia vastustaneen uskonoppinut Said Afandi al-Chirkawin murhaan.

Kebekovin johtajuuden aikana Kaukasian emiraatin toiminta oli hiipumassa. Monia sen komentajia siirtyi Isis-taistelijoiksi. Kebekov pysyi al-Qaidan tukijana ja tuomitsi Isis-taistelijoiksi siirtyneet. Hän vaati al-Qaidan toimijoiden kanssa aselepoa Syyriaan, mutta Isis ei tähän suostunut. Maaliskuussa 2015 Kebekovia vastaan asetettiin Yhdysvalloissa Specially Designated Global Terrorist -määritys. Huhtikuussa 2015 Venäjän joukot ampuivat Kebekovin ja kaksi muuta militanttia saarrettuaan talon Buinakskissa.

## Lähteet
Pravda.ru

**Pravda.ru** on vuonna 1999 perustettu venäläinen verkkolehti, jonka ovat perustaneet muutamat alkuperäisen *[[Pravda]]n* toimittajat. Nimen Pravda omistuksesta käytiin oikeutta, ja oikeuden päätöksellä nimeä voivat käyttää molemmat.

Pravda.ru:n perustaja ja päätoimittaja on Vadim Goršenin. Sen paperiversio syntyi 2003. Se on luonteeltaan kansallismielinen ja hallitusmyönteinen ja tarjoilee salaliittoteorioita.

## Lähteet

## Aiheesta muualla
* Pravda.ru
Nuoliaisahven

**Nuoliaisahven** (*Cheimarrichthys fosterae*) on huulikaloihin kuuluva kalalaji. Lajia tavataan uhanalaisena Uudessa-Seelannissa. Se on ainoa laji nuoliaisahventen heimossa, mutta on aiemmin luokiteltu myös hieta-ahveniin.

## Koko ja ulkonäkö
Nuoliaisahven on yleensä 10–12 cm pitkä, mutta voi saavuttaa 16 cm pituuden. Lajin pää on leveä ja litteä. Selkäevän edessä on kolme tai neljä ruotopiikkiä. Rinta- ja vatsaevät ovat kookkaat ja vatsaevät sijaitsevat ennen rintaeviä. Nuoliaisahvenen pyrstöevä on hieman haarautunut. Nuoliaisahven on ruskea ja kyljissä on tummempia juovia.

## Levinneisyys ja elintavat
Nuoliaisahventa tavataan sekä Pohjois- että Eteläsaaren nopeasti virtaavista joista. Se elää koskien ja muiden virtapaikkojen sorapohjilla. Kala kutee meressä keväästä syksyyn ja poikaset vaeltavat jokiin aikuistumaan. Sen ravintoa ovat vesihyönteiset. Nuoliaisahven luokitellaan vaarantuneeksi. Kantaa uhkaa patojen rakentaminen, vedenotto ja jokivesien samentuminen.

## Lähteet
Marta Aliide Jakovski

**Marta Aliide Jakovski** (s. 11. toukokuuta 1992 ) on virolainen muusikko ja teatteriohjaaja .

Hän on Viron ohjaajien ja dramaturgien liiton (ELDL) jäsen vuodesta 2022 lähtien. 

Jakovski on opiskellut mm laulamista sekä jazzmusiikkia. Ohjaajaksi hän valmistui vuonna 2022 Viron musiikki- ja teatteriakatemian teatterikoulusta. 

Vuodesta 2022. lähtien työskentele freelance-ohjaajana.

2024. vuonna hän toimi ohjaaja Kristian Smedsin assistenttina Kansallisteatterissa, jolloin näyttämölle tuotiin Arto Paasilinnan "Jäniksen vuosi".

## Lähteet
Metallintyöstö

**Metallintyöstö** on teknisen työn osa-alue, jossa metallilevystä muokataan tietynlainen tuote. Nykyisin metallintyöstön suunnittelu tapahtuu CAD-tietokoneohjelman avulla. Metallintyöstön menetelmiä ovat erilaiset leikkausmenetelmät, taivutus ja kokoonpano, jonka jälkeen tuote jauhemaalataan. Terminen leikkaus toteutetaan useimmiten laserleikkauksena, mutta paksujen materiaalien leikkaamiseen käytetään joskus plasmaleikkausta. Toinen leikkausmenetelmä on mekaaninen leikkaus, joka tehdään usein muotoleikkauksena ilman kappaleen kuumentamista. Metallin taivutukseen käytetään särmäyspuristinta tai kanttikonetta. Taivutus on monesti metallintyöstöprosessin moninaisin ja vaikein vaihe. Tuotteen kokoamisvaiheen työmenetelmiä ovat hitsaus, niittaus ja pulttaus.

## Taonta
Metallin taonnassa käytettyjä välineitä ovat alasin, apualasimet, ahjo, leka, taonta- ja asetinvasarat (välivasarat), pihdit, penkkiruuvipuristin, vääntimet, jäähdytysastia ja mittavälineet. Taontavasaroista osa on ristipäävasaroita, osa kuulapäävasaroita. Leka on usein sepän apulaisen työväline. Lekan käytössä käytetään joskus penkinruuvinpuristinta. Alasimessa on neliönmuotoinen aukko, johon voidaan asettaa apualasin. Apualasimina toimivat alasintaltta, venytysapualasin ja kouruapualasin. Pihdit auttavat hyvin kuumien sekä hyvin pienien kappaleiden käsittelyä. Lattapihdit sopivat litteiden kappaleiden käsittelyyn ja pyöröpihdit sopivat pyöreiden kappaleiden käsittelyyn. Ruuvipuristimeen tai alasimen aukkoon kiinnitettyä Tankomaista kappaletta voidaan taivuttaa vääntimillä. Metallikappaleiden katkaisemiseen käytetään välivasaroita ja talttoja.

## Viimeistely
Metallintyöstämisen viimeistelyssä käytetään viiloja. Työn loppuvaiheessa käytettäviä koneita ovat hiomakoneet, joita ovat tasohiomakoneet ja nauhahiomakoneet.

## Lähteet
Alexander Prass

**Alexander Prass** (s. 26. toukokuuta 2001 Hellmonsödt) on itävaltalainen jalkapalloilija, pelipaikaltaan keskikenttäpelaaja. Hän on pituudeltaan 180-senttimetrinen. Hän edustaa Saksan Bundesliigassa pelaavaa TSG 1899 Hoffenheimia. Hän on pelannut Itävallan A-maajoukkueessa vuodesta 2022.

Prass pelasi vuosina 2019–2021 Itävallan 2. Ligassa Lieferingin joukkueessa 59 liigaottelua, joissa hän teki 12 maalia. Hän siirtyi kesällä 2021 Sturm Graziin, jossa hän pelasi kolmen kauden aikana 90 bundesliigaottelua ja teki niissä kymmenen maalia. Hän voitti liigamestaruuden vuonna 2024 sekä Itävallan cupin vuosina 2023 ja 2024. Hän pelasi Sturm Grazin joukkueessa 18 Eurooppa-liigan ottelua, joissa hän teki yhden maalin, ja kolme Konferenssiliigan ottelua.

Prass siirtyi elokuussa 2024 saksalaisseura Hoffenheimiin.

Prass pelasi Itävallan alle 18-, alle 19- ja alle 21-vuotiaiden maajoukkueissa. Hän pelasi Itävallan A-maajoukkueessa ensimmäisen kerran marraskuussa 2022 ystävyysottelussa Andorraa vastaan. EM-kilpailuissa 2024 hän pelasi täyden peliajan alkulohko-ottelussa Alankomaita vastaan ja tuli kolmessa muussa ottelussa vaihdosta kentälle. Itävallan ensimmäinen maali Alankomaita vastaan syntyi, kun vastustajan Donyell Malen ohjasi Prassin laukauksen omaan maaliin. Prass syötti yhden Itävallan kolmesta maalista alkulohko-ottelussa Puolaa vastaan. Hän on pelannut vuoden 2024 loppuun mennessä 13 A-maaottelua, joissa hän on ollut kahdeksan kertaa avauskokoonpanossa.

## Lähteet
Elektrolyyttien epätasapaino

**Elektrolyyttien epätasapaino** on lääketieteellinen tila, jossa potilaalla on veressä liian paljon tai vähän yhtä tai useampaa elektrolyyttiä. Ihmiselimistön pääelektrolyyttejä ovat vetykarbonaatti, kloridi, fosfaatti, kalium, kalsium, magnesium ja natrium. Elektrolyytit auttavat elimistöä säilyttämään homeostaasin eli tasapainon.

Epätasapainotila selviää, kun terveydenhuollon ammattilainen teettää potilaalla verikokeita. Niiden tuloksena he saavat tietää, millaisissa pitoisuuksissa potilaan kehossa on eri elektrolyyttejä. Pitoisuuksilla on tietyt viitearvot, joiden ulkopuolelle jäädessään tulokset ovat joko epänormaalin suuria tai pieniä.
## Jaottelu
Elektrolyyttien epätasapaino on kattotermi, jonka alle luokitellaan oheiset tilat. Etuliite "hyper-" viittaa elektrolyytin epänormaalin suureen määrään ja "hypo-" epänormaalin pieneen määrään.

## Syntysyyt
Epätasapainotila syntyy silloin, kun elimistössä on liikaa tai liian vähän nestettä. Niin voi käydä silloin, kun henkilö ei ole syönyt ja juonut tarpeeksi tai on oksennellut paljon. Toisaalta liika vedenjuonti voi aiheuttaa liiallisen nesteen kertymisen elimistöön ja siten elektrolyyttien epätasapainoa. Myös jotkin lääkitykset, kuten laksatiivit ja steroidit voivat aiheuttaa elektrolyyttien epätasapainoa. Niin voivat tehdä myös tietyt sairaudet, kuten krooniset hengityselinten sairaudet sekä sydän-, maksa- ja munuaisvaivat.
## Oireet
Elektrolyyttien epätasapaino voi oireilla ainakin huimauksena, sekavuutena, kramppeina ja sydämen rytmihäiriöinä.
## Hoito
Hoito riippuu siitä, mikä tai mitkä elektrolyytit tarkalleen ottaen ovat epätasapainossa. Yleisesti ottaen jos potilaalla on jotain elektrolyyttiä liian vähän, hän alkaa hoitona syödä ravintolisää tai lääkettä joko suun kautta tai tiputuksena. Jos potilaalla on puolestaan jotain elektrolyyttiä liikaa, sen pitoisuutta elimistössä voidaan vähentää lisäämällä nesteytystä joko suun kautta tai tiputuksena. Vaikeassa tapauksessa potilas voi tarvita dialyysihoitoa, jonka aikana elektrolyyttiä poistetaan elimistöstä.
## Lähteet
Rize koyun

**Rize koyun** on turkkilainen koirarotu. Sillä ei ole FCI:n tunnustusta.

## Ulkonäkö
Raajat ovat vahvat, sopeutuneet käyskentelyyn Canik-vuoriston eteläisillä rinteillä. Häntä on yleensä riippuva, mutta nousee ylös koiran ollessa valppaana. Väritys on yleensä tummanharmaa, mutta myös muita värejä esiintyy; toisinaan tavataan myös kaksivärisyyttä. Vuonna 2012 tehty tutkimus määritti rodun keskimääräiseksi säkäkorkeudeksi 69,3 cm, noin 0,59 cm poikkeamalla suuntaan tai toiseen; uroksilla keskimääräinen säkäkorkeus oli 69,8 cm 0,77 cm poikkeamalla suuntaan tai toiseen, nartuilla 68,6 cm 0,92 cm poikkeamalla suuntaan tai toiseen. Toisessa tutkimuksessa urosten säkäkorkeudeksi määriteltiin noin 70 cm ja narttujen 68-69 cm. Rize koyun muistuttaa melko paljon venäläistä kaukasiankoiraa ja turkkilaista karsinkoiraa.

## Luonne ja käyttäytyminen
Rize koyun on luonteeltaan temperamenttinen ja suhtautuu vieraisiin ihmisiin ja eläimiin varauksella. Se voi olla vieraita kohtaan myös vaarallinen. Se varoittaa omistajiaan vieraista voimakkaalla haukulla.

## Alkuperä
Rotu on kotoisin Rizen maakunnasta, ja sitä esiintyy myös Ordun maakunnassa. Sitä on kasvatettu Mustanmeren pohjoisrannikolla vartioimaan lampaita ja vuohia. Tämän lisäksi se on toiminut myös yleisenä vahtikoirana, varoittaen vieraista ihmisistä ja eläimistä.

## Lähteet
William Shipley

**William Shipley** (2. kesäkuuta 1715 Maidstone, Kent – 28. joulukuuta 1803 Maidstone, Kent, Yhdistynyt kuningaskunta) oli keksijä, taidemaalari, maalauksen opettaja ja the Royal Society of Artsin perustaja.

## Perhe
Shipleyn vanhemmat olivat Jonathan Shipley ja Martha Shipley (ent. Davies). Shipley avioitui Elizabeth Millerin kanssa vuonna 1768. Pariskunta sai kaksi tytärtä. Ensimmäinen tytär menehtyi lapsena. Toinen tytär eli pitkän elämän. Shipleyn veli oli Walesin St Asaphin piispa Jonathan Shipley.

## Varhaisura
Shipley kasvoi Lontoon Cityssä. Shipleyn isä menehtyi, kun hän oli 3-vuotias. Hänet lähetettiin asumaan isoäidin luokse, jolta hän peri merkittävän omaisuuden 21-vuotiaana. Perinnön turvin Shipley keskittyi taidemaalaamiseen ja kuvataiteen opettamiseen Northamptonissa. Shipley muutti vuonna 1750 Lontooseen, jossa hän perusti uuden taidekoulun. Taidekoulu menestyi. Shipleyn oppilaita olivat Richard Cosway, Thomas Jones, William Pars ja Francis Wheatley.

## The Royal Society of Arts, Manufactures and Commerce
Shipley loi suunnitelman the Royal Society of Artsin perustamiseksi vuonna 1753. Seura perustettiin 22. maaliskuuta vuonna 1754 Lontoon Westminsterissä. Seuran muita perustajia olivat Folkestonen varakreivi Jacob Bouvier, piispa Isaac Maddox, Romneyn paroni Robert Marsham, pastori Stephen Hales ja luonnontieteilijä James Baker. Yhdysvaltain perustajaisä Benjamin Franklin, hyväntekijä Jonas Hanway, kuvataitelija William Hogarth ja runoilija Samuel Johnson olivat seuran jäseniä Shipleyn aikana. Shipley palkittiin seuran kultaisella mitalilla vuonna 1758.

Seuran ensimmäisiä merkittäviä hankkeita oli istuttaa ja kasvattaa suuri määrä puita Britannian kuninkaallisen laivaston ja kauppalaivaston tarpeisiin. 

The Royal Society of Arts vaikutti Britannian kulttuurilliseen, tieteelliseen ja taloudelliseen kehitykseen merkittävällä tavalla. Seurasta tuli kauppiaiden, tehtailijoiden, virkamiesten, tieteilijöiden ja taiteilijoiden kohtaamispaikka, jossa uudet keksinnöt ja innovaatiot näkivät päivänvalon.

## Keksijänä
Shipley keksi järjestelmän, jonka avulla köyhät saivat mahdollisuuden ostaa edullisia polttoaineita. Hän paransi vankiloiden sanitaatiota. Shipley keksi kelluvan valon veden varaan joutuneille. Hän myös keksi tavan, jonka avulla luotiin uusia kalalajeja Englannin lammissa. Shipley perusti taidekouluja ja seuroja.

## Perintö
Valtio oli kiireinen sotien ja valtiontalouden kanssa. Shipley vaikutti Britannian kulttuurilliseen, tieteelliseen ja taloudelliseen kehitykseen. Shipley vaikutti ennen kaikkea siihen miten maan voimavaroja kyettiin hyödyntämään täysin uudella tavalla. Ranskan keisari Napoleon kunnioitti ja pelkäsi Shipleytä, koska hänen toimintansa vahvisti Britanniaa monin eri tavoin. 

## Lähteet
Dengizkoʻl

**Dengizkoʻl** on laskujoeton suolajärvi Kyzylkumin aavikolla Uzbekistanissa. Se sijaitsee 70 kilometriä Buharasta etelälounaaseen lähellä Turkmenistanin rajaa. Järven pinta-ala on 313 neliökilometriä, keskisyvyys yli 10 metriä ja vesimäärä 3,3 kuutiokilometriä.

Zarafshonjoen laskujärvenä toimineen Dengizkoʻlin pinta-ala oli 1900-luvun alussa 120 neliökilometriä. Maatalouden keinokastelun lisääntyessä se kuivui ja muuttui suolasuoksi 1950-luvun puoliväliin mennessä. Keinokastelun poistovesikanavien ja Amudarjasta Buharan keitaalle lisävettä tuovan Amu-Buharan kanavan rakentamisen jälkeen järvi alkoi 1960-luvulla jälleen täyttyä, ja sen pinta-ala on laajentunut huomattavasti.

Dengizkoʻl on tärkeä muuttolintujen pysähdyspaikka ja vesilintujen talvehtimisympäristö. Sen talvehtiviin lajeihin kuuluvat nokikana, punapäänarsku, sinisorsa ja tavi sekä harvinaiset kyhmyjoutsen, valkopääsorsa, pikkumerimetso ja merikotka. Järvelle pysähtyviä muuttolintuja ovat pelikaani, kurki ja neitokurki sekä harvinainen kiharapelikaani. Järvi on yksi Uzbekistanin Ramsar-alueista.

Järvellä harjoitetaan kalastusta ja sen ympäristöä käytetään lähinnä karakullampaiden laitumena. Lähistöllä tuotetaan maakaasua ja öljyä.

## Lähteet
Talvisuperin kausi 2024

**Vuoden 2024 Talvisuperin kausi** oli ensimmäinen kausi koko Pesäpallon historiassa.

## Joukkueet

### Miehet

#### A-Lohko
* Imatran Pallo-Veikot
* Joensuun Maila
* Kempeleen Kiri
* Kiteen Pallo -90
* Pattijoen Urheilijat
* Puijon Pesis
* Sotkamon Jymy

#### B-Lohko
* Alajärven Ankkurit
* Haminan Palloilijat
* Hyvinkään Tahko
* Kouvolan Pallonlyöjät
* Manse PP
* Seinäjoen JymyJussit
* Vimpelin Veto

### Naiset

#### A-Lohko

* Hyvinkään Tahko
* Joensuun Maila
* Jyväskylän Kirittäret
* Lapuan Virkiä
* Mailattaret
* Seinäjoen Maila-Jussit

#### B-Lohko

* Fera
* Haminan Palloilijat
* Manse PP
* Pesäkarhut
* Pöytyän Urheilijat
* Roihuttaret

Lähteet:

### Tytöt

#### A-Lohko

* Haapajärven Pesä-Kiilat
* Joensuun Maila
* Mailattaret
* Seinäjoen Maila-Jussit

#### B-Lohko

* Alajärven Ankkurit
* Jokilaakson PesäKuula
* Kajaanin Pallokerho
* Lapuan Virkiä

#### C-Lohko

* Kempeleen Kiri
* Oulun Lippo Juniorit
* Pattijoen Urheilijat Juniorit
* Viinijärven Urheilijat

#### D-Lohko

* Haminan Palloilijat
* Laitilan Jyske
* Manse PP
* Mynämäen Vesa

#### E-Lohko

* Fera
* Hyvinkään Tahko
* Pesäkarhut-Akatemia
* Roihu

Lähteet:

## Pudotuspelit
### Miehet
Lähteet:

### Naiset
Lähteet:

### Tytöt

Lähteet:

## Lähteet

## Katso myös

* Superpesis
* Pesäpalloliitto

* Superpesis
* Nuorten Superpesis
Kacper Urbański

**Kacper Urbański** (s. 7. syyskuuta 2004 Gdańsk) on puolalainen jalkapalloilija, pelipaikaltaan keskikenttäpelaaja. Hän on pituudeltaan 183-senttimetrinen. Hän edustaa Italian Serie A:ssa pelaavaa Bolognaa. Hän pelasi Puolan A-maajoukkueessa ensimmäisen kerran kesäkuussa 2024.

Lechia Gdańskin junioreissa pelannut Urbański nousi seuran Ekstraklasassa pelaavaan edustusjoukkueeseen ensimmäisen kerran kaudella 2019–2020. Hän pelasi joukkueessa neljä pääsarjaottelua ennen siirtymistään Bolognaan, ensin helmikuussa 2021 lainalle ja sitten italialaisseuran omistukseen kesällä 2021. Kahdella ensimmäisellä kaudellaan hän pelasi kummallakin vain yhden Serie A -ottelun, ja kolmas kausi kului kokonaan Bolognan reservijoukkueessa. Kaudella 2023–2024 hän pelasi Serie A:ssa 22 ottelua, joissa hän oli yhdeksän kertaa avauskokoonpanossa.

Urbański on pelannut useissa Puolan nuorisomaajoukkueissa. Hän pelasi avauskokoonpanossa kolme ottelua alle 19-vuotiaiden EM-kilpailuissa 2023. Hän pelasi Puolan A-maajoukkueessa ensimmäisen kerran kesäkuussa 2024 ystävyysotteluissa Ukrainaa ja Turkkia vastaan. Hän kuuluu Puolan joukkueeseen EM-kilpailuissa 2024. Ensimmäisessä alkulohko-ottelussa Alankomaita vastaan hän pelasi avauskokoonpanossa ja toisessa ottelussa Itävaltaa vastaan hän pääsiloppuminuuteiksi vaihdosta kentälle.

## Lähteet
Ian Maatsen

**Ian Ethan Maatsen** (s. 10. maaliskuuta 2002 Vlaardingen) on alankomaalainen jalkapalloilija, pelipaikaltaan vasemman laidan pelaaja. Hän on pituudeltaan 178-senttimetrinen. Hän edustaa englantilaisseura Aston Villaa.

## Seurajoukkueura
Maatsen pelasi kotimaassaan eri junioriseuroissa, kuten Feyenoordissa, Sparta Rotterdamissa ja PSV Eindhovenissa. Hän siirtyi kesällä 2018 englantilaisseura Chelseaan. Hän pelasi Chelsean nuorisojoukkueiden lisäksi lainalla Englannin ykkösliigassa Charlton Athleticissa sekä mestaruussarjassa Coventry Cityssä ja Burnleyssä, kunnes hän viimein pelasi elo-joulukuussa 2023 Chelseassa 12 valioliigaottelua. Kevätkauden 2024 hän oli lainalla saksalaisseura Borussia Dortmundissa, jossa hän pelasi 16 bundesliigaottelua ja teki maalin maaliskuussa Union Berliniä sekä toukokuussa Darmstadtia vastaan. Maatsen pelasi Mestarien liigassa seitsemän ottelua, muun muassa tappiollisen loppuottelun Real Madridia vastaan, ja teki maalin puolivälierien toisessa osaottelussa Atlético Madridia vastaan.

Maatsen siirtyi heinäkuussa 2024 Aston Villaan. Avauskaudellaan hän pelasi Villassa 29 valioliigaottelua, joista avauskokoonpanossa kymmenen. Hän teki maalin huhtikuussa Newcastlea vastaan. Mestarien liigssa hän oli kolmessa ottelussa avauskokoonpanossa ja tuli seitsemän kertaa vaihdosta kentälle. Hän teki maalin neljännesvälierässä Club Bruggea vastaan.

## Maajoukkueura
Maatsen on pelannut useissa Alankomaiden nuorisomaajoukkueissa alle 15-vuotiaista alle 21-vuotiaisiin. Hän pelasi viisi ottelua alle 17-vuotiaiden EM-kilpailuissa 2019 Alankomaiden voittaessa mestaruuden ja teki maalin alkulohko-ottelussa Ruotsia sekä loppuottelussa Italiaa vastaan. Samana vuonna hän pelasi kuusi ottelua alle 17-vuotiaiden MM-kilpailuissa, joissa Alankomaat sijoittui neljänneksi. Hän pelasi kolme ottelua alle 21-vuotiaiden EM-kilpailuissa 2023 sekä kaikki viisi ottelua alle 21-vuotiaiden EM-kilpailuissa 2025, joissa Alankomaat karsiutui välierissä. 

Maatsen kuului Alankomaiden A-maajoukkueeseen EM-kilpailuissa 2024 mutta ei saanut turnauksessa peliaikaa. Ensimmäisen A-maaottelunsa hän pelasi Kansojen liigan ottelussa Espanjaa vastaan maaliskuussa 2025. Hän teki ottelussa myös ensimmäisen maajoukkuemaalinsa.

## Yksityiselämä
Maatsenilla on surinamelaisia ja indonesialaisia sukujuuria.

## Lähteet
Karaman (koira)

**Karaman** on turkkilainen koirarotu. Sillä ei ole FCI:n tunnustusta. Sitä ei tule sekoittaa makedonianvuoristokoiraan, joka tunnetaan myös nimellä *karaman*.

## Ulkonäkö
Karaman muistuttaa jonkin verran kangalinkoiraa. Sillä on vankka rakenne ja vahvat raajat. Värivaihtoehtoja on useita, joskin musta on kaikkein yleisin.

## Alkuperä
Rotua tavataan lähinnä Karamanissa, Konyassa ja Aksarayssa. Sitä käytetään paikallisen akkaraman-lammasrodun vartiointiin ja suojeluun petoja vastaan.

## Lähteet
Joseph-Louis Duc

**Joseph-Louis Duc** (15. lokakuuta 1802 – 12. tammikuuta 1879) oli ranskalainen arkkitehti.

## Elämäkerta
Joseph-Louis Duc syntyi 15. lokakuuta 1802 Pariisissa. Hän opiskeli École des Beaux-Artsissa ja voitti vuonna 1825 Prix de Romen suunnittelemalla Pariisin kaupungintalon. Duc tutki stipendin turvin Rooman arkkitehtuuria ja esitteli Colosseumin restaurointiprojektinsa piirrokset vuonna 1830.

Ducin ensimmäinen huomattava työ oli *[[Colonne de Juillet]]* (Heinäkuun pylväs) Pariisissa (valmistui Jean-Antoine Alavoinen alkuperäisestä ehdotuksesta Ducin muuttamana 1840). Vuonna 1834 hänet valittiin Colonne de Juillet -muistomerkin töiden tarkastajaksi ja vuonna 1840 hän sai Kunnialegioonan ritarin ristin. Duc kehitti Pariisin oikeuspalatsin uudelleenrakennusprojektin 1847, mikä antoi hänelle luovaa vapautta. Vuonna 1862 hänet nimitettiin siihen liittyvän Cour de Cassationin arkkitehdiksi, ja hän rakensi Louis-le-Grand-kollegion pääkappelin. Päätyöstään, uuskreikkalaiseen tyyliin rakentamastaan Pariisin oikeuspalatsista komeine fasadeineen ja odotushuoneineen, hän sai 1869 Napoleon III:n kunniapalkinnon.

Vuoden 1871 tulipalon jälkeen Duc restauroi Pariisiin oikeuspalatsin vauriot ja sai vuonna 1872 Kunnialegioonan komentajan arvon. Royal Institute of British Architects myönsi hänelle kunniamitalin vuonna 1875. Duc kuoli 22. tammikuuta 1879 Pariisissa.

Duc on haudattu Pariisissa sijaitsevalle Montmartren hautausmaalle.

## Lähteet

## Aiheesta muualla
Vangin kirkko (Vang)

**Vangin kirkko** () on Vangin kunnassa Innlandetin läänissä Norjassa sijaitseva puinen ristikirkko vuodelta 1839. Paikalla sijaitsi aiemmin keskiaikainen sauvakirkko, joka siirrettiin Puolan Karpacziin.
## Lähteet

## Aiheesta muualla
Høren sauvakirkko

**Høren sauvakirkko** () on Vangin kunnassa Innlandetin läänissä Norjassa sijaitseva sauvakirkko 1100-luvulta. Sitä on ajan saatossa laajennettu useita kertoja.
## Lähteet

## Aiheesta muualla
Øyen sauvakirkko

**Øyen sauvakirkko** () on Vangin kunnassa Innlandetin läänissä Norjassa sijaitseva sauvakirkko alun perin 1100-luvulta. Se purettiin vuonna 1747, mutta sen puuosia löydettiin Øyen kirkon lattian alta remontin yhteydessä 1930-luvulla, ja niihin perustuen sauvakirkosta päätettiin pystyttää jäljennös, joka valmistui vuonna 1965.
## Lähteet

## Aiheesta muualla
Øyen kirkko (Vang)

**Øyen kirkko** () on Vangin kunnassa Innlandetin läänissä Norjassa sijaitseva puinen pitkäkirkko vuodelta 1747.
## Lähteet

## Aiheesta muualla